b'\n_START_ARTICLE_\nKihnu\n_START_PARAGRAPH_\nKihnu \xe2\x80\x93 Estijai priklausanti sala Baltijos j\xc5\xabroje, nuo \xc5\xbeemynin\xc4\x97s \xc5\xa1alies dalies nutolusi apie 12 km. Salos plotas siekia 16,4 km\xc2\xb2, pagal \xc5\xa1i rodikl\xc4\xaf ji yra did\xc5\xbeiausia Rygos \xc4\xaflankoje ir 7 pagal dyd\xc4\xaf Estijos sala. Salos ilgis \xe2\x80\x93 7 km, plotis \xe2\x80\x93 3,3 km, auk\xc5\xa1\xc4\x8diausias ta\xc5\xa1kas vir\xc5\xa1 j\xc5\xabros lygio \xe2\x80\x93 8,9 m._NEWLINE_Sala priskiriama Pernu apskri\xc4\x8diai. Kartu su \xc5\xa1alia esan\xc4\x8diomis salomis sudaro Kihnu vals\xc4\x8di\xc5\xb3, kuris yra vienas ma\xc5\xbeiausi\xc5\xb3 \xc5\xa1alyje ir apima apie 16,8 km\xc2\xb2 teritorij\xc4\x85. Administracinis centras \xe2\x80\x93 Ser\xc4\x97s kaimas._NEWLINE_2007 m. duomenimis, saloje gyvena 604 \xc5\xbemon\xc4\x97s, i\xc5\xa1 j\xc5\xb3 69 pradin\xc4\x97s mokyklos mokiniai. Yra keturi kaimai: Lemsis (Lemsi), Linakiula (Linak\xc3\xbcla), Rotsikiula (Rootsik\xc3\xbcla) ir Ser\xc4\x97 (S\xc3\xa4\xc3\xa4re). Sala pasiekiama l\xc4\x97ktuvu i\xc5\xa1 Pernu (15 min.), arba keltu i\xc5\xa1 Pernu (3 val.) ar Manilaido salos (1 val.), taip pat \xc5\xbeiem\xc4\x85 u\xc5\xbe\xc5\xa1alus j\xc5\xabrai, sal\xc4\x85 galima pasiekti ledo keliu._NEWLINE_2003 m. UNESCO Kihnu kult\xc5\xabrin\xc4\x99 aplink\xc4\x85 ir tradicijas paskelb\xc4\x97 \xc5\xbeodinio ir nematerialaus \xc5\xbemonijos paveldo \xc5\xa1edevru.'